A Bizottság határozata
(2000. december 27.)
a permetrin 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról
(az értesítés a C(2000) 4140. számú dokumentummal történt)
(EGT vonatkozású szöveg)
(2000/817/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 2000/68/EGK irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] és különösen annak 8. cikke (2) bekezdésének negyedik albekezdésére,
tekintettel a legutóbb a 2266/2000/EK rendelettel [3] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [4] és különösen annak 7. cikke (3a) bekezdésének b) pontjára,
mivel:
(1) A 414/91/EK irányelv 8. cikkének (2) bekezdése előírta az 1993. július 15-én már a piacon lévő növényvédő szerekben használt hatóanyagok vizsgálatáról szóló munkaprogram végrehajtását a Bizottságnak. A program végrehajtására vonatkozó részletes szabályokat a 3600/92/EGK bizottsági rendelet állapította meg.
(2) A legutóbb a 2230/95/EK rendelettel [5] módosított, 1994. április 27-i 933/94/EK bizottsági rendelet [6] meghatározta azokat a hatóanyagokat, amelyeket a 3600/92/EGK rendelet keretében vizsgálni kell, és az egyes hatóanyagok értékelésére egy-egy tagállamot referensként megjelölt, valamint minden olyan hatóanyag gyártóját azonosította, akik bejelentésüket a 3600/92/EGK rendelet 4. cikkének (2) bekezdésével összhangban, időben megtették.
(3) A permetrin egyike a 933/94/EK rendelet által meghatározott 90 hatóanyagnak.
(4) A 3600/92/EGK rendelet 7. cikke (1) bekezdésének c) pontjával összhangban Írország mint kijelölt referens tagállam a kapott információ értékeléséről 1998. június 10-én jelentést nyújtott be a Bizottságnak a bejelentők által e rendelet 6. cikke (1) bekezdésének megfelelően szolgáltatott információkról készített értékeléséről.
(5) Írországnak az értékelésről szóló jelentését a tagállamok és a Bizottság felülvizsgálta a Növény-egészségügyi Állandó Bizottság keretén belül. A 3600/92/EGK rendelet 7. cikkének (6) bekezdésével összhangban a permetrinről szóló jelentés felülvizsgálatának eredményét 2000. július 13-án bizottsági felülvizsgálati jelentés formájában véglegesítették.
(6) Az elvégzett becslésekből az tűnt ki, hogy a benyújtott információk nem elégségesek annak bizonyítására, hogy a felhasználás javasolt feltételei mellett az érintett hatóanyagot tartalmazó növényvédő szerek kielégítik a 91/414/EGK irányelv 5. cikke (1) bekezdésének a) és b) pontjában és az 5. cikk (2) bekezdésének b) pontjában megállapított követelményeket.
(7) Valamennyi bejelentő tájékoztatta a Bizottságot és a referens tagállamot, hogy a továbbiakban nem kíván részt venni a hatóanyaggal kapcsolatos munkaprogramban. Ezért további olyan információ, mely annak bemutatását szolgálná, hogy a permetrin tökéletesen megfelel a 91/414/EGK irányelv követelményeinek, nem kerül benyújtásra.
(8) Ennek következtében nem lehetséges ezt a hatóanyagot a 91/414/EGK irányelv I. mellékletébe felvenni.
(9) Olyan technikai bizonyítékot szolgáltattak, amely azt jelzi, hogy miközben hatásos helyettesítő anyagok találása céljából kutatásokat kell folytatni, a permetrin további korlátozott használata engedélyezhető az erdészet területén, feltéve hogy kockázatcsökkentő intézkedések kerülnek végrehajtásra.
(10) A permetrintartalmú növényvédő szerek megsemmisítésére, tárolására, forgalomba hozatalára és a meglévő készletekre a tagállam által engedélyezett türelmi idő a 414/91/EGK irányelv 4. cikke (6) bekezdésének értelmében 18 hónapnál hosszabb nem lehet annak érdekében, hogy a meglévő készleteket még egy további termesztési időszakban elhasználják.
(11) Ez a határozat nem érinti a Bizottságnak a 79/117/EGK tanácsi irányelv [7] keretében e hatóanyaggal kapcsolatban egy későbbi időpontban tett esetleges intézkedéseit.
(12) E határozat rendelkezései összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A permetrin hatóanyagként nem kerül felvételre a 91/414/EGK irányelv I. mellékletébe.
2. cikk
A tagállamok biztosítják:
1. hogy a permetrin hatóanyagú növényvédő szerek felhasználására kiadott engedélyeket az e határozat elfogadásától számított hat hónapon belül visszavonják, kivéve a (2) bekezdésben említett felhasználásokat;
2. hogy a permetrint tartalmazó növényvédő szereknek a fiatal erdészeti állományokban történő felhasználására vonatkozó engedélyek legkésőbb 2003. július 25-ig visszavonásra kerüljenek;
3. hogy a határozat keltétől számítva a 91/414/EGK irányelv 8. cikk (2) bekezdésében biztosított eltérési lehetőség alapján ne adjanak ki, vagy újítsanak meg permetrin hatóanyagú növényvédő szerekre engedélyt, kivéve a (2) bekezdésben említett felhasználásokat.
3. cikk
A tagállamok által a 91/414/EGK irányelv 4. cikke (6) bekezdésének rendelkezéseivel összhangban megállapított bármilyen türelmi idő a lehető legrövidebb, és nem hosszabb, mint az e határozat elfogadásától számított 18 hónap. A 2. cikk (2) bekezdésében említett felhasználások esetében a türelmi idő legkésőbb 2003. december 31-én jár le.
4. cikk
Ennek a határozatnak a tagállamok a címzettjei.
Kelt Brüsszelben, 2000. december 27-én.